text: Tilfredse ø-boere
  10 august 2012 kl. 11.17
  Minister for landdistrikter Carsten Hansen (S) mødte tilfredse ø-boere, da han fredag besøgte Aarø i Lillebælt ved udmundingen af Haderslev Fjord.
  Mange aktiviteter på øen har fået støtte fra både staten og EU for at skabe arbejdspladser og bremse afvandringen fra øen.
  Kvægavler Bjarne Jepsen var blandt de øboere, der fik besøg af ministeren. Bjergbondestøtte fra EU giver ham et rygstød til betale for at få mælken med færgen.
  - De forskellige støtteordninger til øen kunne efter min menig godt samles til at drive færgen, så den blev gratis, foreslog Bjarne Jepsen.
  Campingpladsen har fået støtte til investeringer, der har gjort den trestjernet, og øen har også en vinbonde, der har mange idéer
  Vinbonde Sv. Aage Hansen eksperimenterer blandt andet med at lave vin af tang.
  - De danske øer har et fødevarenetværk, og det er en stor støtte til at udvikle specielle fødevarer på øerne, siger Sv. Aage Hansen.
  Minister Carsten Hansen fik indtryk af et velfungerende ø-samfund, selv om det er afhængig af forskellige former for offentlig støtte.
  - Offentlig støtte er nødvendig for at sikre et liv på øerne, mener Carsten Hansen.
  Han tog øboerne største ønske med til erhvervsministeren, nemlig en ordentlig internetdækning.
  